શાહસાહેબ બોલ્યા, ‘તારી આ વાત મેં સ્ટાફરૂમમાં બેઠાં બેઠાં સાંભળી હતી. મને ખબર હતી જ કે હું તને ચોરી નહિ કરવા દઉં તો તું ખંજર કાઢવાનો છે. આજે મારું સુપરવિઝન બીજા કોઈ ક્લાસમાં હતું, પરંતુ તું બોલેલું વચન પાળી શકે છે કે નહિ એ જોવા માટે મેં મારું સુપરવિઝન બદલાવીને આ ક્લાસરૂમમાં ગોઠવવા આચાર્યશ્રીને રિક્વેસ્ટ કરી હતી. મને એ વાતનો આનંદ છે કે તારી પાસે બોલેલું વચન પાળવાની તાકાત છે, હિંમત છે અને સાહસ પણ છે. તારી આ હિંમતને અને તારા આ સાહસને હું હૃદયપૂર્વક બિરદાવું છું. બહુ ઓછા લોકો આવું બોલેલું વચન પાળવાનું સાહસ બતાવી શકતા હોય છે! પણ આજે મારે તને એક ખાસ શિખામણ આપવી છે કે તું તારી લાઇફમાં હવે પછી ક્યારેય કોઈ નેગેટિવ પ્રતિજ્ઞા ન લઈશ. નેગેટિવ પ્રતિજ્ઞા માણસને નિરાશા અને હતાશા આપે છે. જો તું પોઝિટિવ વિચાર કરતો રહીશ અને પોઝિટિવ પ્રતિજ્ઞાઓ લઈને એ પાળતો રહીશ તો સફળતા તારાં ચરણોમાં ઝૂકી જશે! તારા જેવા બહાદુર અને સાહસિક વિદ્યાર્થીને પરીક્ષામાં ચોરી કરતાં રોકવાની જરૂર મને નથી લાગતી. તું નિરાંતે ચોરી કરી શકે છે…!’ આટલું કહીને શાહસાહેબ પોતાની ખુરશી પર જઈને બેસી ગયા.